Denne advarselen fra Jansrud hjalp Svindal til seier
- Jeg ba ham om å gasse på, og sa at her er det alle muligheter til å kjøre dritfort, sa Jansrud til VG etter at han hadde kjørt i mål på dagens super-G i Val Gardena.En liten feil gjorde at han mistet fart, og 28-åringen mistet dermed det som antakelig ville blitt en pallplass. Oppe i startområdet sto Svindal, med startnummer 19. Jansrud rakk derfor å sende avgårde en løyperapport til lagkompisen. Der sørget han blant annet for å advare mot området hvor han selv hadde feilet. - Jeg sa at det ville gå litt fortere enn hva det så ut som på toppen. Jeg sa at i kompresjonen hvor jeg tapte tid, ville det lønne seg å dempe litt ekstra, forklarer Jansrud.Og selv om Svindal også tapte noen tideler i avslutningen av sitt løp, unngikk han kostbare feil i Ciaslat. Det resulterte i seier. - Jeg tror nok ikke rapporten min utførte mirakler, men vi jobber jo på detaljnivå, sier Jansrud.- Det ble en bekreftelse på at jeg hadde lagt en god plan, og det gir alltid trygghet. Det var digg å høre at det var slik jeg hadde trodd, sier Svindal til VG. At de to kompisene gir hverandre løyperapporter, er ikke noe nytt. Som regel rekker de å melde til hverandre dersom de har en liten luke i startnummer. Svindal merket seg Jansruds advarsel om Ciaslat-området i dag. - Jeg så på forhånd at det ville bli avgjørende, og jeg hadde lagt en plan der jeg ikke ville vike fra. Derfor var det sinnsykt digg å få en bekreftelse på at det var riktig. Det er kjipt å måtte legge en plan B når man står og skal starte, sier han.Svindal kjørte inn til sin 24. verdenscupseier i karrieren, og slo canadiske Jan Hudec med 58 hundredeler. Franske Adrien Theaux tok tredjeplassen, med Jansrud følgende på fjerde - fattige 11 hundredeler bak. - Det er alltid surt å ta den kjedelige fjerdeplassen, konkluderer han.- Jeg klager ikke på en fjerdeplass, men jeg er skuffet over min egen feil, forklarer han. Jansrud har jobbet seg tilbake fra en kneskade som han pådro seg under VM i fjor, og beviste i dag at han for alvor er tilbake i verdenscupeliten. - Men jeg er ikke her for fjerdeplasser, smiler han. PS! I morgen skal herrene kjøre utfor i Val Gardena. Løpet starter klokken 12.15. Det kan du følge LIVE her.
Noe av det første Kjetil Jansrud (28) gjorde etter å ha kjørt i mål, var å gi løypetips til Aksel Lund Svindal (30) som startet et par startnummer senere.